“Mense wag vir my om dood te gaan” – SelebiJackie Selebi Die veroordeelde oud-polisiehoof, Jackie Selebi, sê dit wil voorkom of mense vir hom wag om dood te gaan, het die City Press Sondag berig. “Dis moeilik wanneer jy mense teëkom wat die indruk skep dat hulle nie kan wag dat jy doodgaan nie,” het Selebi gesê. “Hulle sê dit nie in soveel woorde nie, maar mens kan aflei deur hulle optrede dat hulle nie kan wag nie. En as hulle dit vinniger kon laat gebeur, dan sou hulle dit sommer self doen.” Die terminaalsieke Selebi het reageer op berigte dat hy in Pretoria inkopies gedoen het. Selebi is op mediese parool vrygelaat nadat hy minder as ‘n jaar van sy vonnis uitgedien het. Hy is 15 jaar tronkstraf opgelê vir bedrog. Hy het erge nierversaking weens sy diabetes. Sy vrou, Anne Selebi, het haar werk bedank om voltyds na hom om te sien. Sy het aan die City Press gesê dit is nie maklik nie. “Dit is lekker om te sien dat hy beter word. Maar die berigte dat hy op die been en in die winkels is, maak seer. Jackie is siek. Hulle weet hy is siek. Dis net nou dat hy bietjie beter is en die dialise hou hom aan die gang,” het sy gesê. -SAPA